Skal du modtage jeres barn i Danmark, kan både du og din partner holde en uges hjemtagelsesorlov før selve modtagelsen. Hjemtagelsesorloven kan i nogle tilfælde udvides op til to uger. Retten til hjemtagelsesorlov gælder ikke, hvis barnet allerede bor hos jer. Hvis du skal til udlandet for at hente adoptivbarnet, har du ret til fire ugers hjemtagelsesorlov. Orloven kan udvides op til otte uger, hvis opholdet i udlandet bliver længere end fire uger, og du ikke selv er årsag til forlængelsen. Det er en betingelse for retten til hjemtagelsesorlov, at der er tale om en adoption, som er formidlet af en godkendt organisation efter adoptionsloven eller en privat fremmedadoption gennemført med Familiestyrelsens tilladelse jf. barselslovens § 8, stk. 3. Ifølge barselslovens § 8, stk. 3 har I først modtaget barnet, når alle formelle ting for at rejse hjem med barnet er på plads. Barnet skal for eksempel først have pas og tilladelse til at rejse ind i Danmark. Ofte vil I altså være sammen med jeres barn længe inden det officielle modtagelsestidspunkt, som adoptionsorloven beregnes ud fra. Det er en rigtigt god idé at opsøge Adoption & Samfund, som arbejder for bedre vilkår for adoptanter. Foreningen arrangerer blandt andet møder og kurser. På deres hjemmeside kan du læse mere om reglerne for adoption.